CELEX: C2004/168/01
Language: da
Date: 2004-06-26 00:00:00
Title: Sag C-138/04: Sag anlagt den 15. marts 2004 af Kommissionen for De Europæiske Fællesskaber mod Kongeriget Danmark

26.6.2004   
            
            
               DA
            
            
               Den Europæiske Unions Tidende
            
            
               C 168/1
            
         Sag anlagt den 15. marts 2004 af Kommissionen for De Europæiske Fællesskaber mod Kongeriget Danmark
   (Sag C-138/04)
   (2004/C 168/01)
   Ved De Europæiske Fællesskabers Domstol er der den 15. marts 2004 anlagt sag mod Kongeriget Danmark af Kommissionen for De Europæiske Fællesskaber ved R. Lyal og T. Fich, som befuldmægtigede, og med valgt adresse i Luxembourg.
   Sagsøgeren har nedlagt følgende påstande:
   
               1)
            
            
               Det fastslås, at Kongeriget Danmark ikke har overholdt sine forpligtelser i henhold til traktatens artikel 249 og direktiv 83/183/EØF (1) da der ikke indrømmes personer, som flytter deres normale bopæl endeligt til Danmark, den ved artikel 1, stk. 1, i direktiv 83/183/EØF fastsatte fritagelse for den såkaldte »registreringsafgift«, der i realiteten svarer til en forbrugsafgift.
            
         
               2)
            
            
               Kongeriget Danmark tilpligtes at afholde de med nærværende sag forbundne omkostninger.
            
         Søgsmålsgrunde og væsentligste argumenter:
   Registreringsafgift af motorkøretøjer opkræves ved et køretøjs første registrering i Danmark og afgiftspligten omfatter således også personer, som i forbindelse med flytning af deres hovedbopæl fra udlandet til Danmark, endeligt indfører deres køretøjer med henblik på benyttelse i Danmark.
   
               —
            
            
               Det er Kommissionens opfattelse, at registreringsafgiften dermed udgør en »forbrugsafgift, der normalt opkræves ved privatpersoners endelige indførsel af ejendele fra en anden medlemsstat« for hvilken medlemsstaterne, ifølge artikel 1, stk. 1, i direktivet skal indrømme afgiftsfritagelse.
            
         Registreringsafgiften er utvivlsomt en »forbrugsafgift«, idet den pålægges et forbrugsgode, den beregnes af godets økonomiske værdi og opkræves en gang for alle.
   Der er endvidere utvivlsomt tale om en afgift »der normalt opkræves ved privatpersoners endelige indførsel af ejendele«. At afgiften først opkræves ved køretøjets registrering ændrer ikke herved, da registreringen er en forudsætning for at kunne benytte køretøjet på det danske vejnet. En tilflytters indførsel af et køretøj kan ikke antages at have andet formål end at kunne bruge køretøjet efter dets formål.
   
               —
            
            
               Det er endvidere Kommissionens opfattelse, at registreringsafgiften ikke kan betragtes som en af de »særlige eller periodiske skatter og afgifter vedrørende brugen af disse ejendele inden for landets grænser« der ifølge artikel 1, stk. 2, i direktivet er undtagen fra afgiftfritagelsen.
            
         Undtagelsen angår kun afgifter vedrørende selve brugen af de omhandlede ejendele og afgifter, der må kunne opkræves for at sikre betalingen for ydelser, der har særlig forbindelse med brugen af de pågældende ejendele.
   Bestemmelsen i artikel 1, stk. 2, giver 3 eksempler på sådanne afgifter, der må være undtagen afgiftsfritagelsen, nemlig »afgifter, der opkræves ved registrering af motorkøretøjer, vejafgifter og fjernsynsafgifter«. Fælles for disse eksempler er, at de ikke udgør forbrugsafgifter, men relaterer sig til den løbende brug af godet eller sikrer, at det offentlige holdes skadesløs for udgifter forbundet med brugen af de pågældende goder.
   Henvisningen til afgifter, der opkræves ved registreringen af motorkøretøjer må således, efter Kommissionens opfattelse, fortolkes som omfattende alene afgifter, der knytter sig til selve registreringen af køretøjet.
   Dette synspunkt bekræftes endvidere af en gennemgang af de forskellige sprogudgaver af direktivets artikel 1. Bortset fra den tyske og den danske tekst, der begge bruger samme betegnelse i stk. 1 og i stk. 2, nemlig henholdsvis »Abgaben« og »afgifter« bruger alle andre sprogudgaver forskellige udtryk i stk. 1 og i stk. 2, nemlig henholdsvis »taxes« og »droits« på fransk, »taxes« og »fees« på engelsk osv. Udtrykkene »droits« og »fees« kan helt klart kun referere til afgifter, der udgør betaling for en ydelse.
   Det er ganske udelukket at anse registreringsafgiften som en betaling for en ydelse, idet den beregnes på grundlag af motorkøretøjets værdi, nemlig, for tiden 105 % af værdien op til 57 400 DKK (svarende til 7 735EUR) og 180 % af resten af køretøjets værdi på registreringstidspunktet, inklusive moms.
   
      (1)  af 28. marts 1983 om afgiftsfritagelse ved privatpersoners endelige indførsel af personlige ejendele fra en medlemsstat.